Den britiske flykæmpe British Airways gør nu for alvor sit indtog i Billund Lufthavn, hvor man fra maj næste år åbner en ny rute.

Det skriver check-in.dk.

Danmarks næststørste lufthavn får således fra 3. maj næste år en rute til London Heathrow Airport, der er Europas største lufthavn.

Der vil være 11 ugentlige afgange fra Billund, og ruten vil blive betjent af et miks af Airbus A319- og A320-fly.

Det er også en god nyhed for de passagerer, der drømmer om at komme længere vækend London. Afgange og ankomster kommer således til at passe med British Airways' afgange til Nordamerika.

Flyveren mod Billund kommer således til at afgå fra Heathrow omkring kl. 8 - få timer efter at mange af flyene fra de nordamerikanske destinationer er landet i Heathrow, skriver check-in.dk.



Kl. 12.00 går turen retur fra Billund mod Heathrow - og det er altså lige præcis tidsnok til at nå eftermiddagsbølgen af afgange mod Nordamerika.

Aftenflyveren afgår fra Billund kl. 18.40.

British Airways flyver i dag fra Billund til London City Airport gennem søsterselskabet Sun-Air.